title: Decizia Comisiei din 25 martie 2020 privind orientările pentru gestionarea activelor fondului comun de provizionare 2020/C 131/03

text:
                  22.4.2020

                  RO

                  Jurnalul Oficial al Uniunii Europene

                  C 131/3

         DECIZIA COMISIEI
         din 25 februarie 2020
         privind orientările pentru gestionarea activelor fondului comun de provizionare
         (2020/C 131/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 213 alineatul (5),
         după consultarea contabilului Comisiei,
         întrucât:

                     (1)

                     Utilizarea instrumentelor financiare, a garanțiilor bugetare și a asistenței financiare permite o utilizare eficace și eficientă a resurselor bugetare ale Uniunii. Prin urmare, provizionarea fondurilor de garantare este necesară pentru a veni în întâmpinarea eventualei mobilizări a unui volum semnificativ de credite de plată atunci când este necesar.

                     (2)

                     În conformitate cu Regulamentul (UE) 2015/1017 al Parlamentului European și al Consiliului (2) și cu Regulamentul (UE) 2017/1601 al Parlamentului European și al Consiliului (3), Comisia gestionează activele din fondul de garantare al Fondului european pentru investiții strategice și din fondul de garantare al Fondului european pentru dezvoltare durabilă. Banca Europeană de Investiții (BEI) gestionează activele din Fondul de garantare pentru acțiuni externe, în conformitate cu Regulamentul (CE, Euratom) nr. 480/2009 al Consiliului (4).

                     (3)

                     De la data aplicării cadrului financiar multianual post-2020, Comisia propune instituirea a două noi garanții bugetare cuprinzătoare. Este vorba despre garanția InvestEU din cadrul înțelegerii comune parțiale a colegiuitorilor cu privire la Propunerea de regulament al Parlamentului European și al Consiliului de instituire a Programului InvestEU (5) și despre garanția pentru acțiunea externă din cadrul Propunerii de regulament al Parlamentului European și al Consiliului de instituire a Instrumentului de vecinătate, cooperare pentru dezvoltare și cooperare internațională (IVCDCI) (6). În conformitate cu articolul 9 alineatul (1) din înțelegerea comună parțială a colegiuitorilor cu privire la Propunerea de regulament al Parlamentului European și al Consiliului de instituire a Programului InvestEU, provizioanele pentru garanția InvestEU pot fi constituite, printre altele, prin contribuțiile statelor membre. Garanția pentru acțiunea externă care sprijină operațiunile care fac obiectul unor garanții bugetare, asistența macrofinanciară și împrumuturile către țări terțe în temeiul Deciziei 77/270/Euratom a Consiliului (7) ar trebui să fie instituită pe baza garanției FEDD existente și a Fondului de garantare pentru acțiuni externe. Soldul activelor nete existent la 31 decembrie 2020 în Fondul de garantare FEDD și în Fondul de garantare pentru acțiuni externe ar trebui să fie transferat în fondul comun de provizionare.

                     (4)

                     Provizioanele constituite pentru a acoperi datoriile financiare care decurg din instrumentele financiare, garanțiile bugetare sau asistența financiară ar trebui să se păstreze într-un fond comun de provizionare. În conformitate cu articolul 211 alineatul (4) și cu articolul 212 alineatul (1) din Regulamentul (UE, Euratom) 2018/1046 (denumit în continuare „Regulamentul financiar”), fondul comun de provizionare ar trebui să fie constituit din următoarele resurse: contribuții de la bugetul general al Uniunii, în conformitate cu reglementările aplicabile, în special cu regulamentul de instituire a cadrului financiar multianual, după examinarea posibilităților de realocare; profiturile obținute din investirea resurselor deținute în fondul comun de provizionare; cuantumurile recuperate de la debitorii care nu și-au achitat datoriile, în conformitate cu procedura de recuperare prevăzută în acordul de garantare sau de împrumut; venituri și orice alte plăți primite de Uniune în conformitate cu acordul de garantare sau de împrumut; după caz, contribuții în numerar de la statele membre și terțe părți către instrumentele financiare, garanțiile bugetare sau asistența financiară a Uniunii.

                     (5)

                     Resursele fondului comun de provizionare ar trebui să fie alocate în compartimente care corespund fiecăruia dintre instrumentele contribuitoare. Gestionarea fondurilor din compartimentele subiacente ca pe un grup de active de mari dimensiuni prezintă mai multe avantaje. Acest lucru asigură economii operaționale de scară în materie de gestionare a activelor. O astfel de gestionare permite, de asemenea, obținerea de beneficii mai ample prin diversificarea activelor și reducerea numerarului și a activelor echivalente cu numerarul care trebuie deținute în conformitate cu rata efectivă de provizionare prevăzută la articolul 213 din Regulamentul financiar.

                     (6)

                     Normele aplicabile provizionării și fondului comun de provizionare ar trebui să ofere un cadru de control intern solid pentru a se obține o utilizare eficientă și eficace a resurselor bugetare ale UE și pentru a se asigura gestionarea și distribuirea eficientă a fondurilor.

                     (7)

                     Orientările pentru gestionarea activelor fondului comun de provizionare ar trebui să asigure lichiditatea necesară pentru a răspunde tuturor ieșirilor solicitate, cum ar fi acoperirea completă și promptă a cererilor de executare a garanției și conservarea capitalului dincolo de orizontul de investiții al fondului, cu un nivel ridicat de încredere. Activele ar trebui gestionate de către administratorul financiar pe baza unei strategii de investiții exprimate sub forma unei alocări strategice a activelor, care să reflecte obiectivele de investiții și toleranța la risc. Strategia de investiții ar trebui să fie reflectată într-un criteriu de referință strategic (denumit în continuare „criteriul de referință”). Criteriul de referință ar trebui să fie stabilit în acord cu bunele practici ale sectorului.

                     (8)

                     Abaterea de la criteriul de referință în ceea ce privește alocarea activelor și/sau caracteristicile de risc ale portofoliului ar trebui să fie permisă, în anumite limite, în vederea creșterii rentabilității preconizate. Cu toate acestea, se înțelege că modificările semnificative ale condițiilor de piață sau alți factori care influențează mediul investițional pot duce la abateri de la valorile preconizate ale portofoliului.

                     (9)

                     Gestionarea activelor ar trebui efectuată utilizând o sferă de investiții care să asigure echilibrul adecvat între riscuri și recompense și lichiditatea necesară a portofoliului. Instrumentele derivate nu ar trebui utilizate în scopuri speculative. Criteriile de selecție a activelor ar trebui să țină seama pe deplin de obiectivele Comisiei legate de consolidarea cadrului financiar durabil și de echitatea socială. Practicile în materie de investiții de mediu, sociale și de guvernanță (environmental, social and governance – ESG), cu trimitere în special la Comunicarea Comisiei privind Pactul verde european (8), devin din ce în ce mai importante, iar Comisia ar trebui să conducă prin puterea exemplului în acest domeniu.

                     (10)

                     Administratorul financiar ar trebui să păstreze un volum minim de resurse ale fondului în numerar sau în active echivalente cu numerarul (denumit în continuare „rezervă de lichiditate”), în conformitate cu normele prudențiale, ținând seama de previziunile privind plățile furnizate de serviciile ordonatoare de instrumente financiare, garanții bugetare sau asistență financiară în conformitate cu articolul 212 și cu articolul 213 alineatul (2) al doilea paragraf din Regulamentul financiar.

                     (11)

                     Adoptarea și punerea în aplicare a strategiei de investiții ar trebui să facă obiectul unei structuri de guvernanță care să asigure independența funcției de gestionare a riscurilor. Este necesar să se delimiteze în mod clar rolul administratorului financiar de cel al contabilului, precum și de cel al serviciilor Comisiei care execută instrumentele financiare, garanțiile bugetare sau asistența financiară aferente diferitelor compartimente ale fondului comun de provizionare și al căror personal îndeplinește atribuțiile corespunzătoare delegate ordonatorului de credite (denumite în continuare „servicii ordonatoare”).

                     (12)

                     Administratorul financiar ar trebui să supravegheze punerea în aplicare a strategiei de investiții în conformitate cu normele și procedurile care trebuie stabilite de către contabil, cu regulile prudențiale și cu principiul bunei gestiuni financiare. În conformitate cu articolul 213 alineatul (3) din Regulamentul financiar, administratorul financiar ar trebui, de asemenea, să calculeze rata efectivă de provizionare și să transmită anual Parlamentului European și Consiliului un raport privind fondul comun de provizionare, în conformitate cu articolul 214 din regulamentul menționat.

                     (13)

                     Comisia a emis o comunicare (9) către Parlamentul European și către Consiliu în temeiul evaluării independente menționate la articolul 212 din Regulamentul financiar. Comunicarea confirmă faptul că gestionarea financiară a activelor fondului comun de provizionare trebuie să fie efectuată de către Comisie.

                     (14)

                     Administratorul financiar nu ar trebui să aibă responsabilități incompatibile în temeiul Regulamentului financiar; cu alte cuvinte, aceste responsabilități ar trebui să fie separate de cele ale serviciilor ordonatoare pentru instrumentele contribuitoare sau de cele ale contabilului.

                     (15)

                     Direcția Generală Buget are experiență consacrată în gestionarea mai multor portofolii de investiții și dispune de un cadru de guvernanță adecvat și de norme interne care pot asigura o gestionare financiară eficientă a activelor fondului comun de provizionare. Aceleași sarcini au fost îndeplinite, până la 31 decembrie 2019, de Direcția Generală Afaceri Economice și Financiare („DG ECFIN”). În conformitate cu decizia președintelui Comisiei din 1 decembrie 2019 privind organizarea responsabilităților membrilor Comisiei [P(2019)1], Direcția L „Trezorerie și operațiuni financiare” a DG ECFIN este transferată de la DG ECFIN la Direcția Generală Buget, cu excepția echipei care lucrează la aprofundarea uniunii economice și monetare, care rămâne în cadrul DG ECFIN. Prin urmare, este necesar să se asigure o delimitare clară a rolului administratorului financiar în cadrul Comisiei și să se delege responsabilitățile și sarcinile administratorului financiar către directorul general al Direcției Generale Buget.

                     (16)

                     În conformitate cu articolul 212 alineatul (3) din Regulamentul financiar, contabilul trebuie să stabilească procedurile care trebuie aplicate operațiunilor legate de venituri și cheltuieli și, de comun acord cu administratorul financiar, procedurile aplicabile activelor și pasivelor legate de fondul comun de provizionare.

                     (17)

                     Serviciile ordonatoare pentru instrumente financiare, garanții bugetare sau asistență financiară ar trebui să monitorizeze în mod activ pasivele financiare aflate în responsabilitatea lor și să informeze administratorul financiar cu privire la evoluțiile acestora în fiecare an și fără întârziere, atunci când apar modificări semnificative.

                     (18)

                     Comisia ar trebui să specifice modul în care administratorul financiar, contabilul și serviciile ordonatoare trebuie să își îndeplinească rolurile și responsabilitățile prevăzute în prezenta decizie și ar trebui să stabilească funcționarea structurii de guvernanță pentru gestionarea fondului comun de provizionare. Un act administrativ intern și un acord privind nivelul serviciilor între administratorul financiar și serviciile ordonatoare ar trebui să stabilească normele suplimentare care sunt necesare pentru aplicarea prezentei decizii.

                     (19)

                     Resursele Fondului european pentru investiții strategice și ale Fondului european pentru dezvoltare durabilă existente, pentru care existau fonduri de garantare specifice, ar trebui să fie cuprinse în două compartimente ale fondului comun de provizionare. Prin urmare, este necesar să se abroge orientările corespunzătoare privind gestionarea activelor pentru aceste fonduri de garantare.

                     (20)

                     În conformitate cu articolul 282 alineatul (3) litera (g) din Regulamentul financiar, dispozițiile care instituie fondul comun de provizionare se aplică de la data aplicării cadrului financiar multianual post-2020. Prin urmare, prezenta decizie ar trebui să se aplice de la aceeași dată,

               DECIDE:

            Articolul 1
            Active și instrumente contribuitoare ale fondului comun de provizionare

               (1)   Având în vedere articolul 211 alineatul (4) și articolul 212 alineatul (1) din Regulamentul financiar, fondul comun de provizionare cuprinde în special provizioanele următoarelor instrumente contribuitoare prevăzute în actele legislative care instituie următoarele garanții bugetare și asistență financiară:

                           (a)

                           garanția aferentă Fondului european pentru investiții strategice;

                           (b)

                           garanția aferentă Fondului european pentru dezvoltare durabilă și Fondul de garantare pentru acțiuni externe.

               (2)   Fondul comun de provizionare cuprinde, de asemenea, provizioanele unor instrumente contribuitoare suplimentare, sub rezerva intrării în vigoare a dispozițiilor relevante ale actelor juridice propuse care instituie garanțiile bugetare, instrumentele financiare și asistența financiară aferente instrumentelor contribuitoare respective.

               (3)   În plus, având în vedere articolul 279 alineatul (3) din Regulamentul financiar, provizioanele instrumentelor contribuitoare suplimentare pot fi transferate, în numerar sau ca titluri corespunzătoare unor active financiare eligibile, în fondul comun de provizionare, în special în următoarele situații:

                           (a)

                           instrumentele financiare existente, cu un portofoliu restant mare de active din aceeași sferă de investiții ca fondul comun de provizionare, astfel cum se prevede la articolul 8 din prezentul regulament, atunci când acest fapt este în conformitate cu articolul 279 alineatul (3) din Regulamentul financiar;

                           (b)

                           alte instrumente de politică ale Comisiei care au achiziționat portofolii restante mari de active din aceeași sferă de investiții ca fondul comun de provizionare, astfel cum este definit la articolul 8;

                           (c)

                           statele membre care solicită gestionarea unei eventuale contribuții din fonduri în regim de gestionare partajată a resurselor, astfel cum se prevede în sensul compartimentului statului membru în cauză din cadrul programului InvestEU.

               (4)   Transferul de provizioane suplimentare către fondul comun de provizionare menționat la alineatul (3) este notificat administratorului financiar și convenit în prealabil cu acesta de către un serviciu ordonator.

               (5)   Pentru orice angajamente existente menținute în afara fondului comun de provizionare, în temeiul articolului 279 alineatul (3) din Regulamentul financiar, rămân în vigoare orientările și instrucțiunile de gestionare a activelor deja convenite.

            Articolul 2
            Obiectivul general al gestionării fondului comun de provizionare

               (1)   Fondul comun de provizionare este gestionat astfel încât să asigure lichiditatea necesară pentru a răspunde pe deplin și prompt tuturor ieșirilor solicitate și cererilor de executare a garanției și pentru a realiza conservarea capitalului dincolo de orizontul de investiții al fondului, cu un nivel ridicat de încredere.

               (2)   Pentru a atinge obiectivul general prevăzut la alineatul (1), administratorul financiar al fondului comun de provizionare gestionează activele în conformitate cu regulile prudențiale și cu principiile bunei gestiuni financiare și cu respectarea normelor și procedurilor stabilite de contabilul Comisiei.

               (3)   Portofoliul fondului comun de provizionare este constituit astfel încât să se asigure un grad ridicat de diversificare pe clase de active eligibile, zone geografice, emitenți și scadențe, pentru a se gestiona fluctuațiile valorii portofoliului.

            Articolul 3
            Structura și funcționarea fondului comun de provizionare

               (1)   Resursele fondului comun de provizionare se repartizează în compartimente corespunzătoare fiecăruia dintre instrumentele contribuitoare, astfel cum sunt descrise la articolul 1.

               (2)   Cota-parte aferentă compartimentelor se stabilește în mod proporțional, reflectând contribuțiile la activele fondului comun de provizionare și retragerile din acesta pentru fiecare instrument contribuitor.

               (3)   Orice pasiv suportat de instrumentele contribuitoare subiacente este acoperit prin utilizarea activelor fondului comun de provizionare, până la cota-parte aferentă compartimentului relevant. Orice retragere în exces este excepțională, temporară și se rambursează de către instrumentul contribuitor la valoarea nominală.

               (4)   Dacă activele din fondul comun de provizionare corespunzătoare cotei-părți aferente compartimentului relevant sunt epuizate, Comisia solicită autorității bugetare creditele necesare pentru îndeplinirea angajamentelor asumate.

               (5)   În cazuri excepționale, în conformitate cu articolul 30 alineatul (1) litera (g) din Regulamentul financiar, Comisia poate transfera, în secțiunea proprie a bugetului, credite de la postul bugetar al unei garanții bugetare către postul bugetar al unei alte garanții bugetare, în cazuri excepționale în care resursele provizionate din fondul comun de provizionare aferente acesteia din urmă nu sunt suficiente pentru a onora o cerere de executare a garanției, sub rezerva restabilirii ulterioare a sumei transferate în conformitate cu procedura prevăzută în temeiul articolului 30 alineatul (1) litera (g) și al articolului 212 alineatul (4) din Regulamentul financiar.

               (6)   În conformitate cu articolul 211 alineatul (7) din Regulamentul financiar, Comisia prezintă, cât mai rapid posibil, un raport către autoritatea bugetară atunci când valoarea cotelor-părți aferente oricărui compartiment scade sub 50 % din sumele prevăzute după aplicarea ratei efective de provizionare și din nou dacă această valoare scade sub 30 % din sumele prevăzute.

            Articolul 4
            Onorarea cererilor de executare a garanției

               (1)   Onorarea cererilor de executare a garanției corespunzătoare instrumentelor financiare, garanțiilor bugetare și asistenței financiare acoperite de fondul comun de provizionare (denumite în continuare „cereri de executare a garanției”) trebuie să asigure trasabilitatea și înregistrarea acestor transferuri în sistemul contabil al Comisiei.

               (2)   Cererile de executare a garanției și alte cereri de plată relevante pot fi onorate în numerar și/sau prin vânzarea activelor din fondul comun de provizionare și/sau prin acorduri repo, în limitele de risc aplicabile.

               (3)   La primirea unei cereri de executare a garanției sau a unei cereri de plată relevante de la un partener de implementare sau în scopul de a păstra o cantitate minimă de resurse în numerar sau în active echivalente cu numerarul în rezerva de lichiditate, în conformitate cu articolul 212 și cu articolul 213 alineatul (2) al doilea paragraf din Regulamentul financiar, la trezoreria centrală a Comisiei, serviciul ordonator responsabil pentru instrumentul contribuitor emite un ordin de realimentare pentru a restabili valoarea liniei corespunzătoare a rezervei de lichiditate. Pe baza acestor ordine de realimentare, trezoreria Comisiei solicită transferul sumelor către un cont special creat pentru gestionarea acestor cereri de executare a garanției sau cereri de plată, iar din contul respectiv sumele în cauză sunt puse la dispoziția serviciilor ordonatoare, care le pot folosi pentru efectuarea plăților către partenerii de implementare.

               (4)   Serviciile ordonatoare comunică informații în avans cu privire la toate cererile de executare a garanției sau cererile de plată relevante, de îndată ce aceste informații devin disponibile, pentru a permite administratorului financiar să se pregătească în mod adecvat pentru a răspunde acestor cereri de executare a garanției și cereri de plată. Serviciile ordonatoare pentru instrumentele contribuitoare monitorizează în mod activ pasivele financiare aflate în responsabilitatea lor, pentru a furniza previziuni privind veniturile și, în măsura în care sunt disponibile, informații timpurii privind cererile de executare a garanției așteptate.

               (5)   Raportul anual privind funcționarea fondului comun de provizionare include informații despre cererile de executare a garanției și cererile de plată relevante onorate de fondul comun de provizionare.

            Articolul 5
            Strategia de investiții

               (1)   Administratorul financiar pregătește o strategie de investiții care să orienteze gestionarea activelor fondului comun de provizionare, pentru a se atinge obiectivele de investiții prevăzute la articolul 2. Această strategie de investiții este exprimată sub forma unei alocări strategice a activelor, care stabilește valori-țintă orientative ale alocărilor pentru diferite categorii de active financiare eligibile din portofoliu.

               (2)   Administratorul financiar transpune alocarea strategică a activelor într-un criteriu de referință strategic (denumit în continuare „criteriu de referință”), iar performanța fondului comun de provizionare este comparată cu acesta.

               (3)   Strategia de investiții și criteriul de referință sunt propuse de administratorul financiar și aprobate de contabil, în urma consultării serviciilor ordonatoare și în colaborare cu acestea.

               (4)   Strategia de investiții și criteriul de referință pot fi modificate în cazul unei modificări documentate și motivate în mod adecvat a condițiilor economice, în cazul unei modificări substanțiale a nevoilor și a situației instrumentelor contribuitoare sau în cazul unei modificări semnificative a estimărilor intrărilor și ieșirilor. Procedura de modificare a strategiei de investiții este aceeași cu cea aplicată la adoptarea inițială. Strategia de investiții se stabilește ținând seama de orizontul de investiții și de toleranța la risc a fondului comun de provizionare.

               (5)   Orizontul de investiții al fondului comun de provizionare reflectă orizonturile de investiții combinate ale diferitelor instrumente contribuitoare, ținând seama de profilul temporal al contribuțiilor bugetare și de estimările intrărilor și ieșirilor furnizate de serviciile ordonatoare responsabile pentru instrumentele contribuitoare înainte de stabilirea strategiei inițiale de investiții și apoi anual, de-a lungul întregii durate de viață a instrumentului contribuitor, sau în cazul în care se prefigurează schimbări semnificative.

               (6)   Administratorul financiar definește toleranța la risc a fondului comun de provizionare ca fiind valoarea maximă a pierderilor din activitățile de gestionare a activelor pe care fondul comun de provizionare o poate suporta. Toleranța la risc este exprimată prin parametri de risc cum ar fi valoarea la risc, stabiliți cu un grad foarte mare de încredere, astfel încât probabilitatea ca pierderile efective să depășească pierderile maxime așteptate să fie foarte mică.

            Articolul 6
            Punerea în aplicare a strategiei de investiții de către administratorul financiar

               (1)   Administratorul financiar pune în aplicare strategia de investiții ținând seama de orientările pentru gestionarea activelor și de reglementările și procedurile relevante.

               (2)   Administratorul financiar supraveghează funcționarea proceselor prevăzute în prezenta decizie.

               (3)   Administratorul financiar prezintă rapoarte în conformitate cu articolul 11.

               (4)   Serviciul de gestionare a riscurilor al administratorului financiar raportează contabilului orice preocupare semnificativă legată de gestionarea financiară solidă și prudentă a activelor.

               (5)   Administratorul financiar supraveghează achizițiile tuturor serviciilor de asistență relevante (contabilitate, analize, soluții de tranzacționare) care sunt necesare pentru a asigura punerea eficientă în aplicare a strategiei de investiții.

               (6)   Pentru a asigura punerea eficace și eficientă în aplicare a strategiei de investiții, administratorul financiar este mandatat să delege funcții sau procese specifice furnizorilor de servicii acreditați, care dețin toate autorizațiile necesare pentru efectuarea serviciilor alocate. Activitățile care pot fi delegate sunt următoarele:

                           (a)

                           evaluarea și contabilizarea activelor și cotelor-părți aferente compartimentelor fondului comun de provizionare;

                           (b)

                           păstrarea în siguranță, depozitarea și administrarea activelor fondului comun de provizionare;

                           (c)

                           construirea, evaluarea și actualizarea indicilor de referință și a datelor de piață.

            Articolul 7
            Măsurarea și evaluarea performanței

               (1)   Administratorul financiar stabilește cel puțin o dată pe lună valoarea activului net (VAN) pentru fondul comun de provizionare. Orice tranzacție (flux de intrare/ieșire) se evaluează la VAN la sfârșitul lunii.

               (2)   Profiturile sau pierderile generale rezultate din investirea activelor, astfel cum sunt reflectate de VAN aferentă fondului comun de provizionare, se alocă proporțional cu cota-parte aferentă compartimentelor corespunzătoare instrumentelor financiare, garanțiilor bugetare și asistenței financiare în cauză.

               (3)   Evaluarea portofoliului se realizează prin metodele și procedurile de evaluare propuse de administratorul financiar și aprobate de contabil. Aceste metode și proceduri pot include prețuri de închidere ale pieței, prețuri evaluate extern, prețuri cotate pe piața activă și, dacă acestea nu sunt disponibile, modele de evaluare interne sau externe. Dacă activele au fost cumpărate sau vândute, se utilizează prețurile de tranzacționare.

               (4)   Performanța portofoliului este evaluată pe baza valorii juste, ținând seama de prețurile de piață ale instrumentelor. Performanța portofoliului se calculează atât în sens absolut, cât și relativ la criteriul de referință prevăzut la articolul 5.

               (5)   Costurile directe de gestionare a activelor fondului comun de provizionare sunt absorbite de activele fondului comun de provizionare. Aceste costuri de gestionare a activelor includ cheltuieli de depozitare, de audit extern, de tranzacționare și de acoperire a riscului, comisioane bancare și costuri aferente tranzacțiilor de dare cu împrumut a titlurilor de valoare și altor operațiuni eligibile în conformitate cu articolul 8.

               (6)   Costurile infrastructurii de tranzacționare, inclusiv costurile serviciilor de date legate direct de gestionarea activelor fondului comun de provizionare pot fi deduse din activele fondului.

            Articolul 8
            Sfera de investiții eligibile

               (1)   Fondul comun de provizionare investește exclusiv în:

                           (a)

                           active de pe piața monetară exprimate în euro;

                           (b)

                           titluri cu venit fix;

                           (c)

                           investiții colective reglementate în instrumente de datorie și de capital.

               (2)   Fondul comun de provizionare obține expunerea la aceste clase de active prin investiții în următoarele instrumente sau prin angajarea în următoarele operațiuni:

                           (a)

                           depozite;

                           (b)

                           instrumente ale pieței monetare și fonduri ale pieței monetare care oferă lichidități zilnice, reglementate de Regulamentul (UE) 2017/1131 al Parlamentului European și al Consiliului (10);

                           (c)

                           instrumente de datorie, precum obligațiuni, titluri de stat pe termen scurt și mediu și instrumente securitizate în conformitate cu criteriile în materie de simplitate, transparență și standardizare (STS) prevăzute în Regulamentul (UE) 2017/2402 al Parlamentului European și al Consiliului (11);

                           (d)

                           organisme de plasament colectiv reglementate de Directiva 2009/65/CE a Parlamentului European și a Consiliului (12), inclusiv fonduri tranzacționate la bursă care investesc în instrumente de capital sau de datorie în cazul cărora pierderile maxime nu pot depăși sumele investite;

                           (e)

                           acorduri repo, în conformitate cu articolul 212 alineatul (2) din Regulamentul financiar;

                           (f)

                           acorduri reverse repo;

                           (g)

                           operațiuni de dare cu împrumut a titlurilor de valoare cu sisteme de compensare recunoscute precum Clearstream și Euroclear sau cu instituții financiare de top specializate în acest tip de operațiuni.

               (3)   Instrumentele derivate, sub formă de contracte la termen de tip forward și futures și sub formă de swap-uri, se utilizează exclusiv în scopul gestionării eficiente a portofoliului, și nu în scop speculativ sau de optimizarea a pozițiilor. Instrumentele derivate pot fi utilizate pentru ajustarea duratei, atenuarea riscului de credit sau a altor riscuri relevante sau pentru modificări ale alocării activelor coerente cu politica de investiții.

               (4)   Activele fondului comun de provizionare pot fi investite în obligațiuni foarte lichide acoperite împotriva riscurilor, exprimate în dolari SUA și emise de entități suverane și supranaționale exclusiv în scopul diversificării și expunerii la o altă curbă a ratei dobânzii. Orice risc valutar este acoperit prin utilizarea adecvată a swap-urilor sau a altor instrumente de acoperire a riscului asociat valutelor străine, astfel cum se specifică la alineatul (3).

               (5)   Administratorul financiar poate, sub rezerva acordului contabilului, să extindă sfera investițiilor eligibile pentru a include și alte clase de active și operațiuni de investiții coerente cu strategia și obiectivele de investiții, precum și valutele altor economii avansate, astfel cum sunt publicate periodic în lista întocmită de Fondul Monetar Internațional, cu condiția acoperirii riscului valutar. Orice decizie de a include noi clase de active, operațiuni de investiții sau valute ale economiilor avansate trebuie însoțită de o justificare argumentată – pentru fiecare clasă de active, operațiune sau valută – a modului în care posibilitățile de investiții extinse vor îmbunătăți performanța fondului comun de provizionare din punctul de vedere al raportului risc/randament. Aceasta include o evaluare a capacităților operaționale necesare pentru a sprijini aceste noi posibilități de investiție.

            Articolul 9
            Lista activităților excluse din sfera investițiilor posibile din motive etice sau morale

               (1)   Administratorul financiar nu poate investi cu bună știință activele fondului comun de provizionare în titluri emise de societăți despre care s-a constatat, printr-o hotărâre judecătorească sau printr-o decizie administrativă definitivă, că au fost implicate în activități:

                           (a)

                           considerate ilegale sau interzise din motive etice sau morale în temeiul cadrului de reglementare al Uniunii și al convențiilor și acordurilor internaționale;

                           (b)

                           legate de dezvoltarea, producția și comerțul cu muniție sau armament care sunt interzise de dreptul internațional aplicabil.

               (2)   Activele fondului comun de provizionare nu pot fi investite în titluri de valoare emise de societăți care generează peste 25 % din veniturile lor anuale totale, cu cunoștința administratorului financiar, prin desfășurarea activităților enumerate mai jos:

                           (a)

                           jocuri de noroc (activități legate de producție, construcție, distribuție, prelucrare, comercializare sau software);

                           (b)

                           produse și activități legate de tutun (producție, distribuție, prelucrare și comercializare);

                           (c)

                           comerțul cu sex și infrastructura, serviciile și media legate de acesta.

            Articolul 10
            Considerații legate de mediu, sociale și de guvernanță

               (1)   Strategia de investiții a fondului comun de provizionare este pusă în aplicare în conformitate cu obiectivul de politică al Uniunii de a încuraja finanțarea durabilă și echitatea socială, asigurând totodată în cea mai mare măsură coerența cu obiectivul de conservare a capitalului fondului comun de provizionare.

               (2)   Punerea în aplicare a politicii de investiții a fondului comun de provizionare respectă toate reglementările relevante care promovează instrumentele financiare de mediu, sociale și de guvernanță (ESG) și respectă, de asemenea, standardele, sistemele, criteriile și procesele relevante stabilite în cadrul de reglementare al Uniunii.

               (3)   Administratorul financiar se consultă cu grupul tehnic de experți privind finanțarea durabilă sau cu succesorul acestuia în ceea ce privește implementarea factorilor ESG în strategia de investiții pentru fondul comun de provizionare.

               (4)   Administratorul financiar monitorizează profilul ESG al fondului comun de provizionare și prezintă periodic rapoarte asupra acestuia, inclusiv în cadrul raportului anual menționat la articolul 11.

            Articolul 11
            Rapoarte și situații contabile aferente fondului comun de provizionare

               (1)   Raportul anual prevăzut la articolul 214 alineatul (2) din Regulamentul financiar include informații esențiale despre structura generală a portofoliului, numărul de cereri, numărul de tranzacții și performanța raportată la criteriul de referință.

               (2)   Raportul anual conține observații privind performanța generală a fondului comun de provizionare și orice evoluții semnificative legate de rezultatele și operațiunile fondului comun de provizionare din cursul anului.

               (3)   Contabilul asigură pregătirea la timp a situațiilor contabile anuale pentru activele deținute de fondul comun de provizionare și consolidarea acestora în situațiile contabile anuale ale Uniunii.

               (4)   Administratorul financiar furnizează toate informațiile și asistența necesară contabilului, la cererea acestuia, în vederea îndeplinirii acestei cerințe.

               (5)   Administratorul financiar pregătește rapoarte lunare de risc și performanță.

               (6)   Administratorul financiar furnizează informații despre situația și performanța fondului comun de provizionare, la cererea contabilului, a Parlamentului European sau a Consiliului și a Curții de Conturi Europene.

            Articolul 12
            Abrogare
            Decizia C(2016) 165 a Comisiei (13) și Decizia C(2017) 7693 a Comisiei (14) se abrogă.

            Articolul 13
            Delegarea responsabilităților administratorului financiar
            Comisia deleagă responsabilitățile și sarcinile administratorului financiar către directorul general al Direcției Generale Buget, cu excepția obligațiilor de raportare menționate la articolul 214 alineatul (2) din Regulamentul financiar.
            Directorul general al Direcției Generale Buget îndeplinește aceste responsabilități și sarcini în mod constant și transmite colegiului comisarilor toate recomandările și rapoartele privind funcționarea fondului comun de provizionare.

            Articolul 14
            Data aplicării
            Prezenta decizie se aplică de la data aplicării cadrului financiar multianual post-2020.

            Adoptată la Bruxelles, 25 februarie 2020.

                  Pentru Comisie

               Johannes HAHN

                  Membru al Comisiei

            (1)  JO L 193, 30.7.2018, p. 1.

            (2)  Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice (JO L 169, 1.7.2015, p. 1).

            (3)  Regulamentul (UE) 2017/1601 al Parlamentului European și al Consiliului din 26 septembrie 2017 de instituire a Fondului european pentru dezvoltare durabilă (FEDD), a garanției FEDD și a Fondului de garantare FEDD (JO L 249, 27.9.2017, p. 1).

            (4)  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (versiune codificată) (JO L 145, 10.6.2009, p. 10).

            (5)  Înțelegerea comună parțială a colegiuitorilor cu privire la Propunerea de regulament al Parlamentului European și al Consiliului de instituire a Programului InvestEU [COM(2018) 439 final din 6 iunie 2018].

            (6)  COM(2018) 460 final din 14 iunie 2018.

            (7)  Decizia 77/270/Euratom a Consiliului din 29 martie 1977 de mandatare a Comisiei să acorde împrumuturi Euratom pentru a contribui la finanțarea centralelor nucleare (JO L 88, 6.4.1977, p. 9).

            (8)  COM(2019) 640 final din 11 decembrie 2019.

            (9)  COM(2020) 130.

            (10)  Regulamentul (UE) 2017/1131 al Parlamentului European și al Consiliului din 14 iunie 2017 privind fondurile de piață monetară (JO L 169, 30.6.2017, p. 8).

            (11)  Regulamentul (UE) 2017/2402 al Parlamentului European și al Consiliului din 12 decembrie 2017 de stabilire a unui cadru general privind securitizarea și de creare a unui cadru specific pentru o securitizare simplă, transparentă și standardizată, și de modificare a Directivelor 2009/65/CE, 2009/138/CE și 2011/61/UE, precum și a Regulamentelor (CE) nr. 1060/2009 și (UE) nr. 648/2012 (JO L 347, 28.12.2017, p. 35).

            (12)  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (reformare) (JO L 302, 17.11.2009, p. 32).

            (13)  Decizia C(2016) 165 a Comisiei din 21 ianuarie 2016 privind aprobarea orientărilor privind gestionarea activelor fondului de garantare a Fondului european pentru investiții strategice.

            (14)  Decizia C(2017) 7693 a Comisiei din 22 noiembrie 2017 privind aprobarea orientărilor pentru gestionarea activelor fondului de garantare al Fondului european pentru dezvoltare durabilă și de modificare a Deciziei C(2005) 2992 privind gestionarea operațiunilor financiare nebugetare ale Comunității Europene (CE), ale Comunității Europene a Energiei Atomice (Euratom), ale Comunității Europene a Cărbunelui și Oțelului (CECO) aflate în curs de lichidare și, ulterior, a activelor Fondului de Cercetare pentru Cărbune și Oțel.


title: Decizia (UE, Euratom) 2020/555 a Comisiei din 22 aprilie 2020 de modificare a regulamentului său de procedură

text:
                  22.4.2020

                  RO

                  Jurnalul Oficial al Uniunii Europene

                  LI 127/1

         DECIZIA (UE, Euratom) 2020/555 A COMISIEI
         din 22 aprilie 2020
         de modificare a regulamentului său de procedură
         COMISIA EUROPEANĂ,
         având în vedere Tratatul privind Uniunea Europeană,
         având în vedere Tratatul privind funcționarea Uniunii Europene, în special articolul 249,
         având în vedere Tratatul de instituire a Comunității Europene a Energiei Atomice, în special articolul 106a,
         întrucât:

                     (1)

                     Comisia ar trebui să poată asigura buna funcționare a procesului său decizional, chiar și în circumstanțe excepționale.

                     (2)

                     În circumstanțe excepționale, în cazul în care unii membri ai Comisiei sau toți membrii acesteia se află în imposibilitatea de a participa personal la o reuniune a Comisiei, președintele îi poate invita să participe prin intermediul unor sisteme de telecomunicații care să permită identificarea și participarea lor efectivă.

                     (3)

                     Membrii care participă la o reuniune a Comisiei prin intermediul unor sisteme de telecomunicații ar trebui considerați prezenți în scopul cvorumului.

                     (4)

                     Pentru autentificarea actelor adoptate în cadrul unor astfel de reuniuni, semnarea notei de sinteză de către președintele și secretarul general ai Comisiei ar putea fi înlocuită cu acordul scris al acestora,

               ADOPTĂ PREZENTA DECIZIE:

            Articolul 1
            Regulamentul de procedură al Comisiei (1) se modifică după cum urmează:

                        1.

                        La articolul 5 alineatul (2) se adaugă următorul paragraf:
                        „În circumstanțe excepționale, în cazul în care unii membri ai Comisiei sau toți membrii acesteia se află în imposibilitatea de a participa personal la o reuniune a Comisiei, președintele îi poate invita să participe prin intermediul unor sisteme de telecomunicații care să permită identificarea și participarea lor efectivă.”

                        2.

                        La articolul 7 se adaugă următorul paragraf:
                        „Atunci când președintele recurge la articolul 5 alineatul (2) al doilea paragraf, membrii Comisiei care participă la deliberări prin intermediul sistemelor de telecomunicații prevăzute la paragraful menționat sunt considerați prezenți în scopul cvorumului.”

                        3.

                        La articolul 10 se adaugă următorul alineat:

                           „(4)   Atunci când președintele recurge la articolul 5 alineatul (2) al doilea paragraf, persoanele menționate la alineatele (1)-(3) de mai sus pot participa la reuniuni prin intermediul sistemelor de telecomunicații prevăzute la paragraful menționat.”

                        (4)

                        La articolul 17 alineatul (1) se adaugă următorul paragraf:
                        „Atunci când președintele recurge la articolul 5 alineatul (2) al doilea paragraf și atunci când circumstanțele împiedică semnarea notei de sinteză, acordul scris expres al președintelui și cel al secretarului general al Comisiei pot înlocui, în mod excepțional, semnătura fiecăruia dintre ei și se atașează la această notă.”

            Articolul 2
            Prezenta decizie intră în vigoare ziua următoare datei publicării în Jurnalul Oficial al Uniunii Europene.

            Adoptată la Bruxelles, 22 aprilie 2020.

                  Pentru Comisie

                  Președintele

               Ursula VON DER LEYEN

            (1)  JO L 308, 8.12.2000, p. 26.


title: Decizia (UE) 2020/556 a Consiliului din 21 aprilie 2020 de prelungire a derogării temporare de la Regulamentul de procedură al Consiliului introdusă prin Decizia (UE) 2020/430, având în vedere dificultățile de călătorie cauzate în Uniune de pandemia de COVID-19

text:
                  23.4.2020

                  RO

                  Jurnalul Oficial al Uniunii Europene

                  LI 128/1

         DECIZIA (UE) 2020/556 A CONSILIULUI
         din 21 aprilie 2020
         de prelungire a derogării temporare de la Regulamentul de procedură al Consiliului introdusă prin Decizia (UE) 2020/430, având în vedere dificultățile de călătorie cauzate în Uniune de pandemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 240 alineatul (3),
         întrucât:

                     (1)

                     Decizia (UE) 2020/430 a Consiliului (1) a introdus o derogare cu durata de o lună de la articolul 12 alineatul (1) primul paragraf din Regulamentul de procedură al Consiliului (2) în ceea ce privește deciziile de utilizare a procedurii scrise obișnuite, în cazul în care deciziile respective sunt luate de către Comitetul Reprezentanților Permanenți ai guvernelor statelor membre (Coreper). Această derogare expiră la 23 aprilie 2020.

                     (2)

                     Decizia (UE) 2020/430 prevede că, în cazul în care acest lucru este justificat prin circumstanțe excepționale continue, Consiliul poate reînnoi decizia menționată.

                     (3)

                     Ținând cont de faptul că circumstanțele excepționale cauzate de pandemia de COVID-19 continuă, fiind în continuare în vigoare o serie de măsuri excepționale de prevenire și izolare luate de statele membre, este necesar să se prelungească derogarea prevăzută la articolul 1 din Decizia (UE) 2020/430 pentru o perioadă suplimentară de o lună,

               ADOPTĂ PREZENTA DECIZIE:

            Articolul 1
            Derogarea prevăzută la articolul 1 din Decizia (UE) 2020/430 se prelungește pentru o perioadă de o lună, de la 23 aprilie 2020.

            Articolul 2
            Prezenta decizie intră în vigoare la data adoptării.
            Decizia se publică în Jurnalul Oficial al Uniunii Europene.

            Adoptată la Bruxelles, 21 aprilie 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (UE) 2020/430 a Consiliului din 23 martie 2020 privind o derogare temporară de la Regulamentul de procedură al Consiliului având în vedere dificultățile de călătorie cauzate în Uniune de pandemia de COVID-19 (JO L 88 I, 24.3.2020, p. 1).

            (2)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: Decizia (PESC) 2020/563 a Consiliului din 23 aprilie 2020 de modificare a Deciziei 2013/184/PESC privind măsuri restrictive împotriva Myanmar/Birmaniei

text:
                  24.4.2020

                  RO

                  Jurnalul Oficial al Uniunii Europene

                  L 130/25

         DECIZIA (PESC) 2020/563 A CONSILIULUI
         din 23 aprilie 2020
         de modificare a Deciziei 2013/184/PESC privind măsuri restrictive împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 22 aprilie 2013, Consiliul a adoptat Decizia 2013/184/PESC (1) privind măsuri restrictive împotriva Myanmar/Birmaniei.

                     (2)

                     Pe baza reexaminării Deciziei 2013/184/PESC, măsurile restrictive ar trebui reînnoite până la 30 aprilie 2021.

                     (3)

                     S-au primit informații actualizate privind una dintre rubricile incluse în listă.

                     (4)

                     Prin urmare, Decizia 2013/184/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia 2013/184/PESC se modifică după cum urmează:

                        1.

                        Articolul 12 se înlocuiește cu următorul text:

                           „Articolul 12

                           Prezenta decizie se aplică până la 30 aprilie 2021. Aceasta se reexaminează permanent. Decizia se reînnoiește sau se modifică, după caz, dacă Consiliul consideră că obiectivele acesteia nu au fost realizate.”

                        2.

                        Anexa se modifică astfel cum se prevede în anexa la prezenta decizie.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 23 aprilie 2020.

                  Pentru Consiliu

                  Președintele

               G. GRLIĆ RADMAN

            (1)  Decizia 2013/184/PESC a Consiliului din 22 aprilie 2013 privind măsuri restrictive împotriva Myanmar/Birmaniei și de abrogare a Deciziei 2010/232/PESC (JO L 111, 23.4.2013, p. 75).

            ANEXĂ
            Rubrica 3 din lista persoanelor și entităților prevăzută în anexa la Decizia 2013/184/PESC se înlocuiește cu rubrica următoare:

                           Nume

                           Informații de identificare

                           Motive

                           Data includerii pe listă

                           „3.

                           Than Oo

                           Data nașterii: 12 octombrie 1973
                           Genul: masculin
                           Număr militar de identificare: BC 25723

                           Generalul de brigadă Than Oo a fost comandantul celei de a 99-a divizii de infanterie ușoară a forțelor armate din Myanmar/Birmania (Tatmadaw) până în luna mai 2018. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 99-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018”


title: Decizia (PESC) 2020/564 a Consiliului din 23 aprilie 2020 de modificare a Deciziei (PESC) 2018/298 privind susținerea de către Uniune a activităților Comisiei Pregătitoare a Organizației Tratatului de Interzicere Totală a Experiențelor Nucleare (CTBTO) în vederea consolidării capacităților acesteia de monitorizare și verificare și în cadrul punerii în aplicare a Strategiei UE împotriva proliferării armelor de distrugere în masă

text:
                  24.4.2020

                  RO

                  Jurnalul Oficial al Uniunii Europene

                  L 130/27

         DECIZIA (PESC) 2020/564 A CONSILIULUI
         din 23 aprilie 2020
         de modificare a Deciziei (PESC) 2018/298 privind susținerea de către Uniune a activităților Comisiei Pregătitoare a Organizației Tratatului de Interzicere Totală a Experiențelor Nucleare (CTBTO) în vederea consolidării capacităților acesteia de monitorizare și verificare și în cadrul punerii în aplicare a Strategiei UE împotriva proliferării armelor de distrugere în masă
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 26 februarie 2018, Consiliul a adoptat Decizia (PESC) 2018/298 (1).

                     (2)

                     Articolul 5 al doilea paragraf din Decizia (PESC) 2018/298 prevede o perioadă de punere în aplicare de 24 de luni de la data încheierii acordului de finanțare menționat la articolul 3 alineatul (3) din decizia respectivă, pentru activitățile menționate la articolul 1 din aceeași decizie.

                     (3)

                     Acordul de finanțare cu Comisia Pregătitoare a Organizației Tratatului de Interzicere Totală a Experiențelor Nucleare (CTBTO) a fost semnat la 28 aprilie 2018 și, prin urmare, urmează să expire la 27 aprilie 2020.

                     (4)

                     La 19 martie 2020, Dr. Lassina ZERBO, secretarul executiv al Comisiei Pregătitoare a CTBTO, a solicitat prelungirea, până la 30 noiembrie 2020, a perioadei de punere în aplicare prevăzute în Decizia (PESC) 2018/298, din cauza crizei la nivel mondial generată de Covid-19 și a suspendării temporare aferente a activităților neesențiale ale CTBTO.

                     (5)

                     Decizia (PESC) 2018/298 ar trebui, prin urmare, să fie modificată.

                     (6)

                     Prelungirea activităților menționate la articolul 1 din Decizia (PESC) 2018/298 până la 30 noiembrie 2020 nu afectează resursele,

               ADOPTĂ PREZENTA DECIZIE:

            Articolul 1
            La articolul 5 din Decizia (PESC) 2018/298, al doilea paragraf se înlocuiește cu următorul text:
            „Prezenta decizie expiră la 30 noiembrie 2020.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 23 aprilie 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (PESC) 2018/298 a Consiliului din 26 februarie 2018 privind susținerea de către Uniune a activităților Comisiei Pregătitoare a Organizației Tratatului de Interzicere Totală a Experiențelor Nucleare (CTBTO) în vederea consolidării capacităților acesteia de monitorizare și verificare și în cadrul punerii în aplicare a Strategiei UE împotriva proliferării armelor de distrugere în masă (JO L 56, 28.2.2018, p. 34).


title: Decizia Consiliului de administrație al Agenției de sprijin pentru OAREC (Oficiul OAREC) din 10 septembrie 2019 de stabilire a normelor interne referitoare la restricționarea anumitor drepturi ale persoanelor vizate în ceea ce privește prelucrarea datelor cu caracter personal în cadrul activităților desfășurate de Oficiul OAREC

text:
                  24.4.2020

                  RO

                  Jurnalul Oficial al Uniunii Europene

                  L 130/28

         DECIZIA CONSILIULUI DE ADMINISTRAȚIE AL AGENȚIEI DE SPRIJIN PENTRU OAREC (OFICIUL OAREC)
         din 10 septembrie 2019
         de stabilire a normelor interne referitoare la restricționarea anumitor drepturi ale persoanelor vizate în ceea ce privește prelucrarea datelor cu caracter personal în cadrul activităților desfășurate de Oficiul OAREC
         CONSILIUL DE ADMINISTRAȚIE,
         având în vedere Regulamentul (UE) 2018/1971 al Parlamentului European și al Consiliului din 11 decembrie 2018 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Agenției de sprijin pentru OAREC (Oficiul OAREC) și de modificare a Regulamentului (UE) 2015/2120 și de abrogare a Regulamentului (CE) nr. 1211/2009 (1), în special articolul 36 alineatul (4),
         având în vedere Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (2), în special articolul 25,
         întrucât:

                     (1)

                     În contextul funcționării sale, Oficiul OAREC poate desfășura anchete administrative, proceduri disciplinare anticipate, disciplinare și de suspendare, în conformitate cu anexa IX la Statutul funcționarilor Uniunii Europene și Regimul aplicabil celorlalți agenți ai Uniunii Europene (3) și în conformitate cu Decizia MC/2012/3 a Comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice (Oficiul OAREC) de stabilire a dispozițiilor generale de punere în aplicare referitoare la desfășurarea anchetelor administrative și a procedurilor disciplinare, ceea ce implică prelucrarea de informații, inclusiv de date cu caracter personal.

                     (2)

                     Membrii personalului Oficiului OAREC au obligația de a raporta eventuale activități ilegale, inclusiv frauda sau corupția, care aduc atingere intereselor Uniunii, sau de conduită în raport cu exercitarea atribuțiilor profesionale care pot constitui o încălcare gravă a obligațiilor funcționarilor Uniunii. Acest aspect este reglementat prin Decizia nr. MC/2018/11 a Comitetului de gestionare a Oficiului Organismului Autorităților Europene de Reglementare în Domeniul Comunicațiilor Electronice (Oficiul OAREC) de stabilire a orientărilor privind avertizarea în interes public a Oficiului OAREC.

                     (3)

                     Oficiul OAREC a stabilit o politică de prevenire și soluționare eficace și eficientă a cazurilor reale sau potențiale de hărțuire morală sau sexuală la locul de muncă, astfel cum se prevede în Decizia nr. MC/2016/15 a Comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice (Oficiul OAREC) privind politica sa în domeniul protecției demnității persoanei și al prevenirii hărțuirii psihologice și sexuale.

                     (4)

                     În contextul activităților menționate mai sus, Oficiul OAREC culege și prelucrează informații relevante și mai multe categorii de date cu caracter personal, inclusiv date de identificare ale unei persoane fizice, date de contact, roluri și sarcini profesionale, informații privind conduita și performanțele private și profesionale, precum și date financiare. Oficiul OAREC acționează în calitate de operator de date.

                     (5)

                     Există garanții adecvate pentru protejarea datelor cu caracter personal și pentru prevenirea accesului sau a transferului accidental sau ilegal, indiferent că sunt stocate într-un mediu fizic sau într-un mediu electronic. După prelucrare, datele sunt păstrate în conformitate cu normele aplicabile ale Oficiului OAREC privind păstrarea datelor, astfel cum sunt definite în evidențele de protecție a datelor în temeiul articolului 31 din regulament. La sfârșitul perioadei de păstrare, informațiile legate de caz, inclusiv datele cu caracter personal, sunt eliminate, anonimizate sau transferate în arhivele istorice.

                     (6)

                     În acest context, Oficiul OAREC are obligația de a furniza persoanelor vizate informații cu privire la activitățile de prelucrare menționate mai sus și de a respecta drepturile persoanelor vizate, conform prevederilor din regulament.

                     (7)

                     Poate fi necesar să se asigure un echilibru între drepturile persoanelor vizate, în conformitate cu regulamentul, și nevoile activităților menționate mai sus, respectând pe deplin drepturile și libertățile fundamentale ale altor persoane vizate. În acest sens, articolul 25 din regulament prevede, în condiții stricte, posibilitatea de a restricționa aplicarea articolelor 14‐20, 35 și 36, precum și a articolului 4, în măsura în care dispozițiile sale corespund drepturilor și obligațiilor prevăzute la articolele 14-20. În acest caz, este necesar să se adopte norme interne în temeiul cărora Oficiul OAREC să poată restricționa drepturile respective, în conformitate cu același articol din regulament.

                     (8)

                     Acest lucru poate fi valabil, în special, dacă se furnizează persoanei vizate informații cu privire la prelucrarea datelor cu caracter personal în etapa de evaluare preliminară a unei anchete administrative sau în timpul anchetei propriu-zise, înaintea unei eventuale revocări a cazului sau a unei etape disciplinare anterioare. În anumite situații, furnizarea unor astfel de informații ar putea afecta grav capacitatea Oficiului OAREC de a efectua o anchetă eficace, de exemplu, dacă există riscul ca persoana respectivă să distrugă probe sau să ia legătura cu potențialii martori înainte de audiere. În plus, Oficiul OAREC poate avea nevoie să-și protejeze propriile drepturi și libertăți, precum și pe cele ale altor persoane implicate.

                     (9)

                     Ar putea fi necesar să se protejeze confidențialitatea unui martor sau a unui denunțător care a solicitat să nu fie identificat. Într-un astfel de caz, pentru a-și proteja drepturile și libertățile, Oficiul OAREC poate decide să restricționeze accesul la identitatea, declarațiile și alte date cu caracter personal ale denunțătorului, precum și ale altor persoane implicate.

                     (10)

                     Ar putea fi necesar să se protejeze confidențialitatea unui membru al personalului care a contactat persoanele de încredere din cadrul Oficiului OAREC în contextul unei proceduri de hărțuire. Într-un astfel de caz, Oficiul OAREC poate decide să restricționeze accesul la identitatea, declarațiile și alte date cu caracter personal ale presupusei victime, ale presupusului hărțuitor și ale altor persoane implicate, pentru a le proteja drepturile și libertățile.

                     (11)

                     Oficiul OAREC poate aplica restricții numai atunci când respectă esența drepturilor și libertăților fundamentale și dacă sunt strict necesare și constituie o măsură proporțională într-o societate democratică. Oficiul OAREC trebuie să ofere justificări care să explice motivele acestor restricții.

                     (12)

                     Pe baza principiului responsabilității, Oficiul OAREC trebuie să țină evidența aplicării restricțiilor.

                     (13)

                     Articolul 25 alineatul (6) din regulament obligă operatorul să informeze persoanele vizate cu privire la motivele principale care stau la baza aplicării restricției și cu privire la dreptul lor de a depune o plângere la AEPD.

                     (14)

                     În temeiul articolului 25 alineatul (8) din regulament, Oficiul OAREC poate amâna, omite sau refuza furnizarea de informații privind motivele aplicării unei restricții persoanei vizate, dacă acest lucru ar anula în orice mod efectul restricției. Oficiul OAREC trebuie să evalueze, de la caz la caz, dacă comunicarea restricției îi anulează efectul.

                     (15)

                     Oficiul OAREC trebuie să ridice restricția imediat ce condițiile care o justifică nu se mai aplică și să evalueze aceste condiții în mod regulat.

                     (16)

                     Pentru a garanta cea mai mare protecție a drepturilor și libertăților persoanelor vizate și în conformitate cu articolul 44 alineatul (1) din regulament, responsabilul cu protecția datelor trebuie informat în timp util cu privire la restricțiile aplicate și trebuie să verifice respectarea prevederilor prezentei decizii.

                     (17)

                     Aplicarea restricțiilor menționate mai sus nu aduce atingere eventualei aplicări a dispozițiilor articolului 16 alineatul (5) și ale articolului 17 alineatul (4) din regulament, privind dreptul la informare, atunci când datele nu au fost obținute de la persoana vizată, și dreptul de acces al persoanei vizate.

                     (18)

                     Autoritatea Europeană pentru Protecția Datelor („AEPD”) a fost consultată la 27 mai 2019,

               ADOPTĂ PREZENTA DECIZIE:

            Articolul 1
            Obiectul și domeniul de aplicare
            Prezenta decizie stabilește norme referitoare la condițiile în care Oficiul OAREC poate restricționa aplicarea articolelor 14-20, 35 și 36, precum și a articolului 4, în temeiul articolului 25 din regulament.

            Articolul 2
            Restricții

               (1)   În conformitate cu articolul 25 alineatul (1) din regulament, Oficiul OAREC poate restricționa aplicarea articolelor 14-20, 35 și 36, precum și a articolului 4, în măsura în care dispozițiile corespund drepturilor și obligațiilor prevăzute la articolele 14-20, în cazul în care:

                           (a)

                           desfășoară anchete administrative, proceduri disciplinare anticipate, disciplinare și de suspendare, în conformitate cu anexa IX la Statutul funcționarilor Uniunii Europene și Regimul aplicabil celorlalți agenți ai Uniunii Europene și cu Decizia MC/2012/3 a Comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice (Oficiul OAREC) de stabilire a dispozițiilor generale de punere în aplicare privind desfășurarea anchetelor administrative și a procedurilor disciplinare, ceea ce implică prelucrarea de informații, inclusiv de date cu caracter personal. Restricțiile relevante pot fi întemeiate pe articolul 25 alineatul (1) literele (c), (g) și (h) din regulament;

                           (b)

                           se asigură că membrii personalului Oficiului OAREC pot raporta fapte în condiții de confidențialitate atunci când consideră că există nereguli grave în conformitate cu Decizia nr. MC/2018/11 a Comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice (Oficiul OAREC) de stabilire a orientărilor privind avertizarea în interes public a Oficiului OAREC. Restricțiile relevante se pot întemeia pe articolul 25 alineatul (1) litera (h) din regulament;

                           (c)

                           se asigură că membrii personalului Oficiului OAREC pot raporta în condiții de confidențialitate unor persoane de încredere în contextul unei proceduri de hărțuire în conformitate cu Decizia nr. MC/2016/15 a Comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice (Oficiul OAREC) privind politica de protecție a demnității persoanei și de prevenire a hărțuirii psihologice și sexuale. Restricțiile relevante se pot întemeia pe articolul 25 alineatul (1) litera (h) din regulament.

               (2)   Categoriile de date cuprind datele de identificare ale unei persoane fizice, datele de contact, rolurile și sarcinile profesionale, informațiile privind conduita și performanțele private și profesionale, precum și date financiare.

               (3)   Restricțiile trebuie să respecte esența drepturilor și libertăților fundamentale și să constituie o măsură necesară și proporțională într-o societate democratică.

               (4)   Înainte de aplicarea restricțiilor și după caz, se efectuează un test de necesitate și proporționalitate. Restricțiile se limitează la ceea ce este strict necesar pentru atingerea obiectivelor stabilite, ținând seama de riscurile pentru drepturile și libertățile persoanelor vizate.

               (5)   Oficiul OAREC întocmește, în scopul asigurării răspunderii, o evidență în care sunt descrise motivele care stau la baza restricțiilor aplicate, care anume dintre motivele enumerate la punctul 1 se aplică și rezultatul testului de necesitate și proporționalitate. Evidențele respective fac parte dintr-un registru ad hoc, care este pus, la cerere, la dispoziția AEPD. Un raport privind aplicarea articolului 25 din regulament trebuie pus la dispoziție periodic.

            Articolul 3
            Riscurile pentru drepturile și libertățile persoanelor vizate
            Evaluarea riscurilor pentru drepturile și libertățile persoanelor vizate ale căror date cu caracter personal pot face obiectul unor restricții, precum și perioada de păstrare a acestora sunt menționate în evidența activităților de prelucrare relevante, în conformitate cu articolul 31 din regulament și, dacă este cazul, în evaluările relevante ale impactului asupra protecției datelor, în temeiul articolului 39 din regulament.

            Articolul 4
            Perioade de stocare și garanții
            Oficiul OAREC instituie garanții pentru a preveni abuzul sau accesul sau transferul ilegal de date cu caracter personal care pot face obiectul unor restricții. Aceste garanții conțin măsuri tehnice și organizatorice și, dacă este necesar, sunt prezentate în detaliu în deciziile interne, procedurile și normele de punere în aplicare ale Oficiului OAREC. Garanțiile cuprind:

                        (a)

                        definirea adecvată a rolurilor, responsabilităților și etapelor procedurale;

                        (b)

                        dacă este cazul, un mediu electronic securizat care previne accesul sau transferul ilegal sau accidental de date electronice către persoane neautorizate;

                        (c)

                        dacă este cazul, stocarea și prelucrarea în condiții de siguranță a documentelor pe suport de hârtie;

                        (d)

                        monitorizarea corespunzătoare a restricțiilor și o revizuire periodică, care trebuie efectuate cel puțin o dată la șase luni. Revizuirea se impune și în cazul în care se modifică elemente esențiale ale cazului respectiv. Restricțiile se ridică imediat ce situațiile care le justifică nu se mai aplică.

            Articolul 5
            Informarea responsabilului cu protecția datelor și analiza efectuată de acesta

               (1)   Responsabilul cu protecția datelor al Oficiului OAREC trebuie informat fără întârziere nejustificată ori de câte ori drepturile persoanelor vizate sunt restricționate în conformitate cu prezenta decizie și i se acordă acces la evidențe și la documentele care stau la baza elementelor de fapt și de drept.

               (2)   Responsabilul cu protecția datelor al Oficiului OAREC poate solicita revizuirea aplicării restricției. Oficiul OAREC îl informează în scris pe responsabilul cu protecția datelor cu privire la rezultatul analizei solicitate.

               (3)   Participarea responsabilului cu protecția datelor al Oficiului OAREC la procedura privind restricțiile, inclusiv la schimburile de informații, este documentată în forma corespunzătoare.

            Articolul 6
            Informarea persoanelor vizate cu privire la restricționarea drepturilor

               (1)   Anunțurile privind protecția datelor publicate pe site-ul Oficiului OAREC conțin informații generale pentru persoanele vizate, referitoare la restricțiile potențiale ale drepturilor tuturor persoanelor vizate descrise la articolul 2 alineatul (1) din prezenta decizie. Informațiile se referă la drepturile care pot fi restricționate, motivele și durata posibilă a restricției.

               (2)   În plus, Oficiul OAREC informează fiecare persoană vizată în parte, fără întârzieri nejustificate și în scris, cu privire la restricțiile prezente sau viitoare ale drepturilor lor, astfel cum se specifică în continuare la articolele 7, 8 și 9 din prezenta decizie.

            Articolul 7
            Dreptul la informații care trebuie furnizate persoanelor vizate și informarea cu privire la încălcarea securității datelor

               (1)   În cazul în care, în contextul activităților menționate în prezenta decizie, Oficiul OAREC limitează, integral sau parțial, drepturile persoanelor vizate menționate la articolele 14-16 și 35 din regulament, acestea sunt informate cu privire la principalele motive pe care se întemeiază aplicarea restricției și cu privire la dreptul lor de a depune o plângere la AEPD, precum și de a introduce o cale de atac la Curtea de Justiție a Uniunii Europene.

               (2)   Oficiul OAREC poate amâna, omite sau refuza furnizarea de informații privind motivele restricției menționate la alineatul (1), dacă aceasta ar anula efectul restricției. Această evaluare se efectuează de la caz la caz.

            Articolul 8
            Dreptul persoanelor vizate de a accesa, a rectifica, a șterge și a restricționa prelucrarea

               (1)   În cazul în care, în contextul activităților menționate în prezenta decizie, restricționează, integral sau parțial, dreptul de acces la datele cu caracter personal, dreptul de rectificare, ștergere și restricționare a prelucrării, astfel cum se menționează la articolele 17-20 din regulament, Oficiul OAREC informează persoana vizată respectivă, în răspunsul la cererea sa, cu privire la principalele motive care stau la baza aplicării restricției, precum și cu privire la posibilitatea de a depune o plângere la AEPD sau de a introduce o cale de atac la Curtea de Justiție a Uniunii Europene.

               (2)   Oficiul OAREC poate amâna, omite sau refuza furnizarea de informații privind motivele restricției menționate la alineatul (1), dacă aceasta ar anula efectul restricției. Această evaluare se efectuează de la caz la caz.

            Articolul 9
            Confidențialitatea comunicațiilor electronice

               (1)   În circumstanțe excepționale și în conformitate cu dispozițiile și raționamentul Directivei 2002/58/CE a Parlamentului European și a Consiliului (4), Oficiul OAREC poate limita dreptul la confidențialitatea comunicațiilor electronice, astfel cum se menționează la articolul 36 din regulament. În acest caz, Oficiul OAREC prezintă în detaliu, prin norme interne specifice, circumstanțele, motivele, riscurile relevante și garanțiile conexe.

               (2)   În cazul în care limitează dreptul la confidențialitatea comunicațiilor electronice, Oficiul OAREC informează persoana vizată, în răspunsul la cererea sa, cu privire la principalele motive care stau la baza aplicării restricției, precum și cu privire la posibilitatea de a depune o plângere la AEPD sau de a introduce o cale de atac la Curtea de Justiție a Uniunii Europene.

               (3)   Oficiul OAREC poate amâna, omite sau refuza furnizarea de informații privind motivele restricției menționate la alineatele (1) și (2), dacă aceasta ar anula efectul restricției. Această evaluare se efectuează de la caz la caz.

            Articolul 10
            Intrarea în vigoare
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Riga, 10 septembrie 2019.

                  Pentru Agenția de sprijin pentru OAREC

               Jeremy GODFREY

                  Președintele Consiliului de administrație

            (1)  JO L 321, 17.12.2018, p. 1.

            (2)  JO L 295, 21.11.2018, p. 39.

            (3)  Regulamentul (CEE, Euratom, CECO) nr. 259/68 al Consiliului din 29 februarie 1968 de stabilire a Statutului funcționarilor Comunităților Europene și a Regimului aplicabil celorlalți agenți ai acestor comunități și de instituire a unor măsuri speciale tranzitorii aplicabile funcționarilor Comisiei (JO L 56, 4.3.1968, p. 1).

            (4)  Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice) (JO L 201, 31.7.2002, p. 37).


title: Decizia Comisiei din 25 martie 2020 prin care gestionarea veniturilor Fondului pentru inovare se deleagă Băncii Europene de Investiții 2020/C 133/05

text:
                  24.4.2020

                  RO

                  Jurnalul Oficial al Uniunii Europene

                  C 133/6

         DECIZIA COMISIEI
         din 25 martie 2020
         prin care gestionarea veniturilor Fondului pentru inovare se deleagă Băncii Europene de Investiții
         (2020/C 133/05)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (1), în special articolul 10a alineatul (8) al patrulea paragraf,
         având în vedere Regulamentul delegat (UE) 2019/856 al Comisiei din 26 februarie 2019 de completare a Directivei 2003/87/CE a Parlamentului European și a Consiliului în ceea ce privește funcționarea Fondului pentru inovare (2), în special articolul 20 alineatul (3),
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (3), în special articolul 62 alineatul (1) litera (c) punctul (iii),
         întrucât:

                     (1)

                     Fondul pentru inovare instituit prin articolul 10a alineatul (8) din Directiva 2003/87/CE este succesorul programului NER 300. Normele detaliate privind funcționarea Fondului pentru inovare au fost stabilite prin Regulamentul delegat (UE) 2019/856.

                     (2)

                     Fondul pentru inovare urmează să fie alimentat, printre altele, cu veniturile provenite din cele 450 de milioane de certificate care au fost monetizate pe platforma comună de licitație, în conformitate cu Regulamentul (UE) nr. 1031/2010 al Comisiei (4). Certificatele de emisii urmează să fie scoase la licitație în mod progresiv în următorii ani. Fondul pentru inovare este, de asemenea, alimentat cu o parte din activele NER 300 necheltuite, care îi vor fi transferate.

                     (3)

                     Articolul 19 alineatul (3) din Regulamentul (UE) 2019/856 prevede că veniturile Fondului pentru inovare constituie venituri alocate externe în sensul articolului 21 din Regulamentul (UE, Euratom) 2018/1046 („Regulamentul financiar”). Aceste venituri trebuie direcționate prin bugetul Uniunii.

                     (4)

                     Articolul 3 litera (c) coroborat cu considerentul 13 din Regulamentul delegat (UE) 2019/856 prevede că veniturile Fondului pentru inovare, inclusiv veniturile provenite din certificate, ar trebui gestionate în conformitate cu obiectivele Directivei 2003/87/CE.

                     (5)

                     Considerentul 16 din Regulamentul delegat (UE) 2019/856 prevede că Fondul pentru inovare ar trebui să fie pus în aplicare în conformitate cu principiile bunei gestiuni financiare, astfel cum sunt prevăzute în Regulamentul financiar.

                     (6)

                     În conformitate cu articolul 24 alineatul (1) din Regulamentul (UE) nr. 1031/2010 (5), Banca Europeană de Investiții (BEI) este adjudecătorul pentru certificatele de emisii care urmează să fie scoase la licitație începând cu 2021 pentru Fondul pentru inovare, precum și pentru Fondul pentru modernizare, care a fost, de asemenea, instituit prin Directiva 2003/87/CE.

                     (7)

                     BEI asigură gestionarea veniturilor programului NER 300. Fondurile neutilizate ale NER 300, care este gestionat în prezent de BEI, urmează să fie transferate parțial Fondului pentru inovare. Este de dorit să se asigure continuitatea procesului investițional și să se permită un transfer optim al activelor. În plus, după ce a pus în aplicare programul NER 300, BEI a dobândit o experiență valoroasă în punerea în aplicare a unei strategii de gestionare a activelor care ține seama de fluxurile de numerar aferente.

                     (8)

                     Gestionarea veniturilor Fondului pentru modernizare a fost încredințată Băncii Europene de Investiții. Este foarte probabil ca sinergiile și economiile de scară să rezulte din gestionarea activelor Fondului pentru inovare și a activelor Fondului pentru modernizare de către același administrator de active.

                     (9)

                     În consecință, Comisia intenționează să delege Băncii Europene de Investiții sarcinile legate de gestionarea veniturilor Fondului pentru inovare. Acest lucru este condiționat de încheierea, în temeiul articolului 20 alineatul (3) din Regulamentul delegat (UE) 2019/856, a unui acord între Comisie și BEI care să stabilească termenele și condițiile specifice în baza cărora BEI urmează să efectueze sarcinile respective, în conformitate cu principiile bunei gestiuni financiare prevăzute în Regulamentul financiar.

                     (10)

                     Acest acord ar trebui să cuprindă în special dispoziții specifice în ceea ce privește: (i) reguli detaliate privind procesul de monetizare, în conformitate cu Regulamentul (UE) nr. 1031/2010; (ii) norme detaliate privind transferurile de fonduri care îi permit Comisiei să pună în aplicare în timp util Fondul pentru inovare; (iii) calcularea comisioanelor de gestionare a activelor; (iv) frecvența, conținutul și forma raportării; (v) cerințele contabile; (vi) strategia de investiții aplicabilă gestionării veniturilor Fondului pentru inovare,

               DECIDE:

            Articolul 1
            Delegarea gestionării veniturilor Fondului pentru inovare către Banca Europeană de Investiții

               (1)   Gestionarea veniturilor Fondului pentru inovare se deleagă Băncii Europene de Investiții (BEI), sub rezerva încheierii acordului de contribuție menționat la articolul 2.

               (2)   Băncii Europene de Investiții i se încredințează gestionarea următoarelor venituri ale Fondului pentru inovare:

                           (a)

                           veniturile din certificatele monetizate pe platforma comună de licitație în conformitate cu Regulamentul (UE) nr. 1031/2010;

                           (b)

                           orice activ provenit din transferul către Fondul pentru inovare, inclusiv veniturile nedistribuite din cea de a doua cerere de propuneri din cadrul programului NER 300.

            Articolul 2
            Acordul de contribuție

               (1)   Comisia și BEI încheie un acord de contribuție care stabilește termenele și condițiile specifice în baza cărora BEI își îndeplinește sarcinile legate de gestionarea veniturilor Fondului pentru inovare și de monetizarea certificatelor.

               (2)   Acordul de contribuție reflectă necesitatea unei cooperări depline și transparente între Comisie și BEI. Acesta stabilește norme detaliate pentru a asigura conformitatea cu principiile bunei gestiuni financiare, astfel cum sunt prevăzute în Regulamentul financiar. Aceste norme sunt conforme, de asemenea, cu acordurile administrative aplicabile, în special Acordul-cadru financiar și administrativ dintre Uniunea Europeană și Banca Europeană de Investiții și Acordul tripartit dintre Comisia Europeană, Curtea de Conturi Europeană și Banca Europeană de Investiții.

               (3)   Acordul de contribuție prevede în special:

                           (a)

                           norme detaliate privind monetizarea certificatelor, în conformitate cu Regulamentul (UE) nr. 1031/2010;

                           (b)

                           norme detaliate privind transferul de fonduri între BEI și Comisie, permițându-i Comisiei să utilizeze cu promptitudine veniturile Fondului pentru inovare pentru a răspunde nevoilor de finanțare a proiectelor;

                           (c)

                           remunerația bazată pe costuri datorată BEI pentru monetizarea certificatelor și gestionarea veniturilor Fondului pentru inovare și sarcinile aferente. Remunerația bazată pe costuri se stabilește pe baza documentelor justificative privind serviciile prestate;

                           (d)

                           raportarea lunară de către BEI către Comisie, într-un format stabilit de Comisie. Aceasta îi permite Comisiei să îndeplinească toate cerințele în scopul propriei monitorizări și raportări în temeiul articolului 23 din Regulamentul delegat (UE) 2019/856;

                           (e)

                           strategia de investiții pentru veniturile obținute din activele Fondului pentru inovare. În special, (i) strategia de investiții urmărește să obțină o rentabilitate solidă coerentă cu protecția valorii veniturilor și să îi permită Băncii Europene de Investiții să acopere toate fluxurile de numerar necesare, în totalitate și cu promptitudine, ținând seama de orizontul de investiții ale fondului; (ii) BEI propune o strategie de investiții, care este aprobată de Comisie, la recomandarea pozitivă a contabilului Comisiei. Strategia de investiții se stabilește înainte de începerea operațiunilor Fondului pentru inovare; (iii) strategia de investiții este formulată în funcție de alocarea propusă a activelor pentru toate clasele de investiții eligibile și de o propunere privind un indice de referință. Acesta din urmă se stabilește în conformitate cu bunele practici sectoriale, ținând seama de orizontul de investiții, de sfera investițiilor eligibile, de obiective și de toleranța la risc pentru Fondul pentru inovare; (iv) pentru a facilita stabilirea strategiei de investiții, Comisia prezintă un calendar estimativ al nevoilor de finanțare generate de proiectele care urmează să fie finanțate din Fondul pentru inovare; (v) BEI revizuiește strategia de investiții cel puțin o dată pe an sau ori de câte ori este necesar, prin modificarea profilului fluxurilor de numerar; (vi) BEI prezintă Comisiei strategia de investiții și performanța portofoliului o dată pe an și la cerere;

                           (f)

                           normele detaliate conform cărora BEI furnizează Comisiei situațiile financiare auditate ale Fondului pentru inovare pentru fiecare exercițiu financiar, în temeiul articolului 23 alineatul (7) din Regulamentul delegat (UE) 2019/856;

                           (g)

                           normele detaliate conform cărora BEI cooperează cu Curtea de Conturi a Uniunii Europene, cu Oficiul European de Luptă Antifraudă și cu Parchetul European, în conformitate cu dreptul Uniunii.

               (4)   Acordul intră în vigoare la data semnării sale de către Comisie și de către BEI.

            Adoptată la Bruxelles, 25 martie 2020.

                  Pentru Comisie

               Johannes HAHN

                  Membru al Comisiei

            (1)  JO L 275 25.10.2003, p. 32.

            (2)  JO L 140, 28.5.2019, p. 6.

            (3)  JO L 193, 30.7.2018, p. 1.

            (4)  Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (JO L 302, 18.11.2010, p. 1).

            (5)  Regulamentul delegat (UE) 2019/1868 al Comisiei din 28 august 2019 de modificare a Regulamentului (UE) nr. 1031/2010 în scopul alinierii licitațiilor de certificate de emisii la normele EU ETS pentru perioada 2021-2030 și la clasificarea certificatelor de emisii ca instrumente financiare în temeiul Directivei 2014/65/UE a Parlamentului European și a Consiliului (JO L 289, 8.11.2019, p. 9).


title: Decizia Consiliului din 26 iunie 2020 de numire a șapte membri ai Consiliului de administrație al Autorității Europene pentru Siguranța Alimentară 2020/C 218 I/01

text:
                  2.7.2020

                  RO

                  Jurnalul Oficial al Uniunii Europene

                  CI 218/1

         DECIZIA CONSILIULUI
         din 26 iunie 2020
         de numire a șapte membri ai Consiliului de administrație al Autorității Europene pentru Siguranța Alimentară
         (2020/C 218 I/01)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 25 alineatul (1),
         având în vedere lista candidaților prezentată Consiliului de Comisia Europeană prin scrisoarea din 3 februarie 2020,
         având în vedere punctele de vedere exprimate de Parlamentul European prin scrisoarea din 14 mai 2020,
         întrucât:

                     (1)

                     Este esențial să se asigure independența, înalta calitate științifică, transparența și eficiența Autorității Europene pentru Siguranța Alimentară. De asemenea, este indispensabil să se asigure cooperarea între statele membre și autoritatea respectivă.

                     (2)

                     Mandatul unui număr de șapte membri ai Consiliului de administrație al Autorității Europene pentru Siguranța Alimentară se încheie la 30 iunie 2020.

                     (3)

                     Lista prezentată de Comisie a fost analizată în vederea numirii a șapte noi membri ai Consiliului de administrație al Autorității Europene pentru Siguranța Alimentară pe baza documentației furnizate de Comisie și luându-se în considerare punctele de vedere exprimate de Parlamentul European. Scopul este de a se asigura cel mai înalt nivel de competență, o gamă largă de cunoștințe relevante, de exemplu în domeniul managementului și al administrației publice, precum și cea mai largă distribuție geografică posibilă la nivelul Uniunii.

                     (4)

                     Articolul 25 alineatul (1) din Regulamentul (CE) nr. 178/2002 prevede ca patru dintre membrii Consiliului de administrație al Autorității Europene pentru Siguranța Alimentară să aibă experiență profesională în organizații reprezentând consumatorii și alte interese din lanțul alimentar. Mandatul unui membru al consiliului de administrație care are o astfel de experiență se încheie la 30 iunie 2020. Prin urmare, membrul respectiv ar trebui să fie înlocuit cu un membru care are experiență profesională în organizații reprezentând consumatorii sau alte interese din lanțul alimentar.

                     (5)

                     Articolul 25 alineatul (2) din Regulamentul (CE) nr. 178/2002 prevede că durata mandatului membrilor este de patru ani, acesta putând fi reînnoit o singură dată. Unul dintre candidații fără experiență profesională în organizații reprezentând consumatorii sau alte interese din lanțul alimentar a fost deja numit în calitatea de membru al consiliului de administrație prin Deciziile din 20 aprilie 2015 și 16 iunie 2016 ale Consiliului (2). Acesta a exercitat inițial perioada rămasă din mandatul unui membru demisionar, timp de un an și două luni, și, ulterior, a fost numit pentru un mandat integral de patru ani. Prin urmare, acest membru ar trebui să fie numit pentru o perioadă de numai doi ani și zece luni, astfel încât durata totală a mandatului său să nu depășească opt ani,

               ADOPTĂ PREZENTA DECIZIE:

            Articolul 1
            Următoarele persoane se numesc în calitatea de membri ai Consiliului de administrație al Autorității Europene pentru Siguranța Alimentară pentru perioada cuprinsă între 1 iulie 2020 și 30 iunie 2024:

                        —

                        dl Aivars BĒRZIŅŠ,

                        —

                        dl Georgi Kirilov GEORGIEV,

                        —

                        dl Ulrich HERZOG,

                        —

                        dl Didier HOUSSIN,

                        —

                        dna Eleni IOANNOU-KAKOURI (3),

                        —

                        dl Giuseppe RUOCCO.

            Articolul 2
            Următoarea persoană se numește în calitatea de membru al Consiliului de administrație al Autorității Europene pentru Siguranța Alimentară pentru perioada cuprinsă între 1 iulie 2020 și 30 aprilie 2023:

                        —

                        dl Michael WINTER.

            Articolul 3
            Prezenta decizie intră în vigoare la data adoptării.

            Adoptată la Bruxelles, 26 iunie 2020.

                  Pentru Consiliu

                  Președintele

               A. METELKO-ZGOMBIĆ

            (1)  JO L 31, 1.2.2002, p. 1.

            (2)  Decizia Consiliului din 20 aprilie 2015 de numire a unui membru în cadrul Consiliului de administrație al Autorității Europene pentru Siguranța Alimentară (JO C 142, 29.4.2015, p. 1) și Decizia Consiliului din 16 iunie 2016 de numire a șapte membri în cadrul Consiliului de administrație al Autorității Europene pentru Siguranța Alimentară (JO C 223, 21.6.2016, p. 7).

            (3)  Experiență profesională în organizații reprezentând consumatorii.


Decizia Comisiei din 28/05/2020 de declarare a unei concentrări compatibilă cu piaţa comună (Cazul COMP/M.9447 - HITACHI / ABB (POWER GRID DIVISION)) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 06/07/2020 de declarare a unei concentrări compatibilă cu piaţa comună (Cazul COMP/M.9874 - TOKYO CENTURY CORPORATION / NIPPON TELEGRAPH AND TELEPHONE CORPORATION / JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 10/07/2020 de declarare a unei concentrări compatibilă cu piaţa comună (Cazul COMP/M.9868 - RAYTHEON TECHNOLOGIES CORPORATION / SAUDI ARABIAN OIL COMPANY / MIDDLE EAST CYBER SERVICES JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 06/04/2020 de declarare a unei concentrări compatibilă cu piaţa comună (Cazul COMP/M.9439 - WARNER BROS / UNIVERSAL / HOME ENTERTAINMENT / JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)